Euroopan talous- ja sosiaalikomitean lausunto aiheesta "Ehdotus neuvoston direktiivi direktiivin 91/68/ETY muuttamisesta lammas- ja vuohieläinten siirtotarkastuksien tehostamisen osalta"

(KOM(2002) 504 lopullinen - 2002/0218 CNS)

(2003/C 85/10)

Neuvosto päätti 9. lokakuuta 2002 Euroopan yhteisön perustamissopimuksen 95 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "maatalous, maaseudun kehittäminen, ympäristö" -erityisjaosto antoi lausuntonsa 13. marraskuuta 2002. Esittelijä oli Christos Fakas.

Euroopan talous- ja sosiaalikomitea hyväksyi 11. ja 12. joulukuuta 2002 pitämässään 395. täysistunnossa (joulukuun 11. päivän kokouksessa) seuraavan lausunnon. Äänestyksessä annettiin 97 ääntä puolesta, 1 vastaan, ja 5 pidättyi äänestämästä.

1. Johdanto

1.1. Euroopan komissio hyväksyi 1960-luvun puolivälissä komission ehdotuksen perusteella direktiivin 64/432/ETY eläinten terveyttä koskevista vaatimuksista yhteisön sisäisessä nautaeläinten ja sikojen kaupassa. Direktiiviä ajantasaistettiin ja muutettiin direktiivillä 97/12/EY vastaamaan Euroopan yhtenäismarkkinoiden asettamia uusia vaatimuksia.

1.2. Tuolloin ei laadittu samansisältöistä tai vaikutuksiltaan vastaavaa järjestelmää yhteisön sisäisiä lammas- ja vuohieläinten siirtoja varten, kuten ei myöskään 1970- tai 1980-luvuilla. Tämä johtuu kaiketi siitä, että yhteisössä kuljetettiin silloin vain vähäisiä määriä lammas- ja vuohieläimiä ja että ennen 1980-luvun alkua alalla ei vielä sovellettu yhteistä menettelyä.

1.3. Lainsäädännön puutteen vaikutukset ovat tulleet näkyviin sitä mukaa kuin yhteisön sisäinen lampaiden ja vuohien kauppa on vilkastunut. Tämä johtuu pääasiassa siitä, että lampaan- ja vuohenliha-alaa alettiin säännellä YMP:llä vuonna 1981 ja että tämän jälkeen unioniin on liittynyt jäsenvaltioita (Kreikka, Espanja ja Portugali), joissa on huomattavat lammas- ja vuohieläinkannat. Myös yhtenäismarkkinoiden syntyminen vuonna 1991 on vaikuttanut asiaan.

1.4. Tämän johdosta neuvosto antoi 1990-luvun alussa direktiivin 91/68/ETY eläinten terveyttä koskevista vaatimuksista yhteisön sisäisessä lampaiden ja vuohien kaupassa. Sillä muodostettiin vastaava järjestelmä kuin direktiivillä 64/432/ETY oli muodostettu nautaeläimiä ja sikoja varten. Nämä erilliset direktiivit eivät kuitenkaan ole täysin yhteneviä.

1.5. Kyseiset direktiivit eroavat toisistaan hyväksyttyjen keräyskeskusten ja niiden laitteistojen sekä tarkastusten ja eläinten kuljetusolosuhteiden osalta.

1.6. Kyseistä lammas- ja vuohieläimiä koskevaa säädöstä ei ole ajantasaistettu yksityiskohtaisesti 1990-luvun aikana, vaikka yhteisön säännöstöä on jatkuvasti laajennettu koskemaan yhteisön sisäisessä eläinten kaupassa sovellettavia eläinten terveyttä koskevia vaatimuksia, eläinten hyvinvointia ja eläinten alkuperän jäljittämistä kriisitilanteissa.

1.7. Paine lammas- ja vuohieläinten kuljetuksia koskevien terveysvaatimusten muuttamiseksi nautaeläimiä ja sikoja koskevien vaatimusten mukaisiksi oli voimakas vuoden 2001 suu- ja sorkkatautikriisin yhteydessä. Tuolloin katsottiin, että lampaat ja vuohet ovat taudin leviämisen kannalta erittäin tärkeässä asemassa. Ne ovat alttiita tartunnalle ja saattavat levittää tautia muiden märehtijöiden tavoin. Taudin kliiniset oireet jäävät niissä usein hyvin heikoiksi ja helposti huomaamatta sekä peittyvät usein muiden tautien vastaavanlaisten oireiden alle.

1.8. Vuoden 2001 suu- ja sorkkatautiepidemian aikana komissio hyväksyi erityispäätöksiä, joilla rajoitettiin taudille alttiisiin eläinlajeihin kuuluvien eläinten, niiden itusoluista valmistettujen tuotteiden tai muiden niistä saatavien tuotteiden vientiä taudin saastuttamista jäsenvaltioista tai alueilta. Tämän lisäksi komissio rajoitti varotoimena alusta alkaen taudille alttiisiin eläinlajeihin kuuluvien eläinten liikkumista niiden maiden sisällä ja välillä, joissa ei ollut tavattu suu- ja sorkkatautia. Komissio hyväksyi 24. huhtikuuta 2001 päätöksen 2001/327/EY, jolla säännellään suu- ja sorkkataudille alttiisiin eläinlajeihin kuuluvien eläinten liikkumista. Kyseinen päätös pysyy voimassa ainakin 31. päivään joulukuuta 2002 saakka. Päätös sisältää säännöksiä, jotka koskevat yhteisön sisäisessä lammas- ja vuohieläinten kaupassa sovellettavia tehostettuja tarkastuksia sekä eläinsuojelusyistä perustettujen pysähdyspaikkojen käyttöä.

1.9. Direktiivin 91/68/ETY muuttaminen ehdotetulla tavalla on sopusoinnussa päätökseen 2001/327/EY sisältyvien säännösten kanssa, ja sen lähtökohtana on tarve löytää kattava ja pysyvä pitkän aikavälin ratkaisu ongelmiin, joita vakavat eläintaudit aiheuttavat lampaita ja vuohia kuljetettaessa, sekä tarve koota yhteen erilliset säädökset, joita laadittiin suu- ja sorkkatautikriisin aikana hätätoimenpiteinä kriisin ratkaisemiseksi.

2. Uusi säädös

2.1. Ehdotetulla säädöksellä on tarkoitus korvata direktiivin 91/68/ETY kokonaisia artikloja ja artiklojen osia. Muutokset koskevat seuraavia seikkoja:

- keräyskeskukset ja niiden laitteistot

- tarkastukset

- eläinten merkintä, rekisteröinti ja tunnistus

- eläinkuljetusten kesto yhteisön sisäisessä kaupassa

- kuljetusmuoto

- alkuperätilalla pidon vähimmäiskesto lukuun ottamatta tilojen välisiä, usein toistuvia eläinkuljetuksia

- aikarajoitukset, jotka koskevat uusien eläinten tuontia tilalle ennen vientiin tarkoitettujen eläinten lähettämistä.

2.2. Keräyskeskusten ja niiden laitteistojen tulee olla hyväksyttyjä ja vastata perusrakenteiltaan, hygienialtaan, järjestelyiltään ja hallinnoltaan niitä keräyskeskuksia ja laitteistoja, joita käytetään nautaeläinten ja sikojen kuljetusten yhteydessä.

2.3. Eläinten kuljetus myytäväksi ei saa kestää yli kuutta päivää. Kestoa laskettaessa ei huomioida mahdollisen merimatkan kestoa tai pysähdyspaikalla asetuksen (EY) N:o 1255/97 mukaisesti vietettyä lepoaikaa.

2.4. Eläimiä saa kuljettaa ainoastaan yhden hyväksytyn keräyskeskuksen kautta, ja keskuksen on sijaittava alkuperäjäsenvaltiossa. Teuraseläimiä saa kuitenkin kuljettaa lisäksi yhden muun hyväksytyn keräyskeskuksen kautta, joka sijaitsee kauttakulun kohteena olevassa jäsenvaltiossa.

2.5. Jalostukseen ja lihotukseen tarkoitetut lampaat ja vuohet tulee pitää yhdellä ainoalla tilalla vähintään 30. päivää tai syntymästään lähtien, jos kyse on alle 30. päivän ikäisistä eläimistä, ennen kuin ne lähetetään toiseen jäsenvaltioon.

2.6. Alkuperätilalle ei saa tuoda yhtään lammasta tai vuohta 21. päivän aikana kyseisen pakollisen oleskeluajan kestäessä eikä sinne saa tuoda yhtään unionin ulkopuolisesta maasta tuotua sorkkaeläintä, ennen kuin myyntiä edeltävä vähintään 30. päivän mittainen määräaika on umpeutunut, paitsi jos tuodut eläimet ovat olleet täysin eristettyinä.

3. Yleistä

3.1. Komitea toteaa, että direktiivin muuttamista koskevalla ehdotuksella on tarkoitus ajantasaistaa laajalti eläinten terveystarkastuksia yhteisön sisäisessä lammas- ja vuohieläinten kaupassa koskevaa lainsäädäntöä sekä yhtenäistää kyseistä lainsäädäntöä 1990-luvulla laadittujen, eläinten terveyttä yhteisön sisäisessä nautaeläinten ja sikojen kaupassa koskevien vaatimusten kanssa. Ajantasaistamiseen katsotaan olevan tarvetta, koska muutettavassa säädöksessä ei mainita eläinten tunnistamisesta ja rekisteröinnistä annettua direktiiviä 92/102/ETY, vaikka se on voimassa ja sitä on sovellettu vuodesta 1992, eikä direktiiviä 91/628/ETY ja asetusta (EY) N:o 1255/97, jotka sisältävät säännöksiä eläinten hyvinvoinnin ja turvallisuuden turvaamiseksi yhteisön sisäisessä kaupassa tapahtuvien eläinkuljetusten yhteydessä.

3.2. Sen lisäksi, että jatkuvasti kehittyvään yhteisön säännöstöön sisältyvää lainsäädäntöä ajantasaistetaan, yhteisön sisäisten lammas- ja vuohieläinkuljetusten tarkastuksia tulisi komitean mielestä tehostaa ja yhdenmukaistaa yhteiseltä pohjalta ja vuoden 2001 suu- ja sorkkatautikriisistä saatujen kokemusten ja opetusten perusteella. Komitea muistuttaa, että yhteisön sisäiseen lammas- ja vuohieläinten kauppaan kohdistui tuolloin paineita, koska lampaita ja vuohia pidettiin taudin ensisijaisina levittäjinä.

3.3. Sääntöjä eläinten terveyden turvaamiseksi yhteisön sisäisessä kaupassa on tarpeen uudistaa myös sen johdosta, että unioniin on liittymässä Keski- ja Itä-Euroopan maita.

3.4. Komitea panee joka tapauksessa merkille, että ehdotetuilla muutoksilla tähdätään suu- ja sorkkataudin sekä muiden tartuntatautien leviämisen ehkäisemiseen siirtotarkastusten avulla sekä käsittelemällä eläimiä ottaen huomioon niiden alttius kyseisille taudeille. Tästä syystä olisi hyödyllistä todeta selvästi, että nyt ehdotetun muutoksen yhteydessä ei säädetä elintarvikelainsäädännön alaan kuuluvista riskinhallintatoimista, koska suu- ja sorkkatauti ei vaaranna kansanterveyttä.

4. Erityistä

4.1. Muihin direktiiveihin sisältyvien voimassa olevien määritelmien mukaisesti myös ehdotetussa direktiivissä keräyskeskuksilla tarkoitetaan tilat ja markkinapaikat mukaan luettuina paikkoja, joissa eri alkuperätiloilta peräisin olevia eläimiä kootaan yhteen myyntiä varten. Lisäksi keräyskeskuksilla tulee olla yhteisön sisäisen kaupan edellyttämä hyväksyntä ja niiden tulee olla eläinlääkärin valvonnassa.

4.2. Sopeutuminen ehdotetun direktiivin sisältämiin laitteistoja koskeviin uusiin vaatimuksiin edellyttää, että viejä- ja tuojamaiden nykyisiin keräyskeskuksiin luodaan perusrakenteita ja organisaatiomalleja, jotka eivät ole heti toimintavalmiita.

4.3. Direktiivin säännösten saattaminen osaksi jäsenvaltioiden lainsäädäntöä sekä eläinlääkäreiden saatavuuden takaaminen ja tietokantojen ja hallintorakenteiden perustaminen edellyttävät aikaa vieviä valmisteluja. Saattaa olla, ettei niitä ehditä hoitaa muutosten toteuttamiseen varatussa ajassa eli ennen joulukuun 31. päivää 2002.

4.4. Edellä mainituista syistä komitea ehdottaa, että komissio harkitsee siirtymäajan myöntämistä direktiivin säännösten saattamiselle osaksi jäsenvaltioiden lainsäädäntöä sekä lammas- ja vuohieläimiä koskevan uuden järjestelmän soveltamiselle. Siirtymäajasta päätettäessä tulisi ottaa asianmukaisesti huomioon, että komission päätös 2001/327/EY on ollut voimassa 24. huhtikuuta 2001 lähtien ja nykyisessä muodossaan maaliskuusta 2002. Lisäksi tulisi huolehtia siitä, ettei hyväksyttyjen keräyskeskusten puute haittaa tilojen välistä tai tilojen ja teurastamoiden välistä kauppaa.

4.5. Komitean arvion mukaan edellä mainitut toimet ovat poikkeuksellisen tärkeitä, kun otetaan huomioon, että alan sisäistä kauppaa haittaavien teknisten esteiden poistamiseksi etusijalla on uuden järjestelmän soveltaminen yhdenmukaisesti kaikissa jäsenvaltioissa, olipa kyseessä perinteinen tuoja- tai viejämaa.

4.6. On selvää, että tämä edellyttää kaikilta EU:n jäsenvaltioilta samantasoisia perusrakenteita ja palveluja sekä yhteneviä eläinten kuljetusta koskevia organisaatiomalleja niin keräyskeskuksissa kuin alkuperä- ja määrätiloillakin.

4.7. Lisäksi komitea toteaa, että vaikka eläinten myyntiin asettamista edeltävien, tiloilla tapahtuvien siirtojen yksityiskohtainen seuranta on hyödyllistä, sen toteuttaminen on vaikeaa, ja vaarana on sääntöjen laiminlyönti.

Bryssel, 11. joulukuuta 2002.

Euroopan talous- ja sosiaalikomitean

puheenjohtaja

Roger Briesch